হিলিতে তাইওয়ান হলুদ জাতের তরমুজ চাষ
২২-০৫-২০১৯, ১৭:৩৯
হিলি সীমান্তের পতিত জমিতে পরীক্ষামূলকভাবে এই প্রথম শুরু হয়েছে তাইওয়ান হলুদ জাতের তরমুজের চাষ। এ জাতের তরমুজ চাষ করে এলাকায় আলোড়ন সৃষ্টি করেছে সীমান্তবর্তী এলাকার দুই যুবক।
দেখতে হলুদ হলেও মুখে দিলেই মিলবে দেশি তরমুজের স্বাদ। সুস্বাদু ও রসালো এই ফলের চাষ প্রথম এই এলাকতে হওয়ায় খুশি স্থানীয়রা। প্রতিনিয়তই তা দেখতে জমিতে ভিড় জমায় অন্য জেলার মানুষসহ স্থানীয়রা। স্থানীয় বাজারসহ দেশের বিভিন্ন জেলায় যাচ্ছে হিলিতে উৎপাদিত এই হলুদ তরমুজ।
প্রথম বারের মতো ৩ বিঘা জমিতে তরমুজের চাষ করেছে স্থানীয় ওই দুই যুবক। প্রতিটি গাছে ধরছে ৫ থেকে ৬ টি তরমুজ । চারা রোপণের ৩ মাসের মধ্যে গাছে ফলন আসায় জ্যৈষ্ঠ শুরুতে মিলেছে কাঙ্ক্ষিত ফলন। আর বাজারে এ জাতের তরমুজ পাইকারী বিক্রি হচ্ছে ৯০ থেকে ১শ টাকা দরে। এতে করে লাভের মুখ দেখছে তারা।
তাদের দেখে আগামীতে এই জাতের তরমুজ চাষে আগ্রহ প্রকাশ করছেন স্থানীয় অনেকে। আর তরমুজ চাষে কেউ আগ্রহ প্রকাশ করলে উপজেলা কৃষি অফিসের পক্ষ থেকে সবধরনের সহযোগিতার কথা বলছেন স্থানীয় কৃষি কর্মকর্তা।